
ΕΛΛΗΝΙΚΗ ΔΗΜΟΚΡΑΤΙΑ                                                   ΑΘΗΝΑ: 29/8/05

ΥΠΟΥΡΓΕΙΟ ΑΝΑΠΤΥΞΗΣ                                                   Αρ.Πρωτ.: 3458

ΓΕΝΙΚΗ ΓΡΑΜΜΑΤΕΙΑ ΕΜΠΟΡΙΟΥ

Ταχ. Δ/νση: Πλ. Κάνιγγος 101 81 Αθήνα

ΑΠΟΦΑΣΗ

ΘΕΜΑ: Πρόσκληση εκδήλωσης ενδιαφέροντος για την υποβολή προτάσεων έργων προς ένταξη στη δράση 2.11.2 του Επιχειρησιακού Προγράμματος Ανταγωνιστικότητας (ΕΠΑΝ) «ΕΝΙΣΧΥΣΗ ΑΝΤΑΓΩΝΙΣΤΙΚΟΤΗΤΑΣ ΠΟΛΥ ΜΙΚΡΩΝ ΕΠΙΧΕΙΡΗΣΕΩΝ ΠΑΡΟΧΗΣ ΥΠΗΡΕΣΙΩΝ».

Έχοντας υπόψη:

1. Το Ν.1558/85 «Κυβέρνηση και Κυβερνητικά Όργανα»,όπως τροποποιήθηκε με το Ν.2081/92 (ΦΕΚ 154/Α/92) και τροποποιήθηκε με το άρθρο 1 παρ.2α του Ν.2469/97 (ΦΕΚ38Α)

2. Τις διατάξεις των Π.Δ. 229/86 (ΦΕΚ 96/Α/16.7.86), Π.Δ.396/89 (ΦΕΚ 172/Α/16.6.89) και Π.Δ. 59/96 (ΦΕΚ 51/Α/96) «Σύσταση Γενικής Γραμματείας Εμπορίου στο Υπουργείο Ανάπτυξης και καθορισμός αρμοδιοτήτων της», και το Π.Δ. 189/95 (ΦΕΚ 99/Α/95) Συμπλήρωση και τροποποίηση των διατάξεων του Π.Δ. 396/89.

3. Το Π.Δ. 27/1.2.96 (ΦΕΚ 19/Α) «Συγχώνευση Υπουργείων Πολιτισμού, Βιομηχανίας, Ενέργειας και Τεχνολογίας, και Εμπορίου στο Υπουργείο Ανάπτυξης» και το Π.Δ.122/2004 (ΦΕΚ 85/Α/17.3.2004) «Ανασύσταση του Υπουργείου Τουρισμού».

4. Το Π.Δ. 121/10.3.2004 «Διορισμός Υπουργών και Υφυπουργών»(ΦΕΚ 84/Α/10.3.2004).

5. Την υπ’αριθμ. 3452/18-5-05 (ΦΕΚ 122/Γ/18-5-05) απόφαση του Πρωθυπουργού και του Υπουργού Ανάπτυξης «Διορισμός Γενικού Γραμματέα Εμπορίου στο Υπουργείο Ανάπτυξης».

6. Την υπ’αριθμ. Β3/61/17-5-04 απόφαση «περί εξουσιοδοτήσεως για υπογραφή εγγράφων με εντολή Υπουργού», και την επ’αυτής τροποποίηση.

7. Τις διατάξεις του νόμου 3325/05 (ΦΕΚ 68/Α/11.3.2005).

8. Την C (2001)-550 της 14/3/2001 απόφαση της Ε.Ε με την οποία εγκρίθηκε το Επιχειρησιακό Πρόγραμμα Ανταγωνιστικότητα (ΕΠΑΝ).

9. Τις διατάξεις του Ν.2860/2000 «Διαχείριση, Παρακολούθηση και έλεγχος του κοινοτικού πλαισίου στήριξης και άλλες διατάξεις» (ΦΕΚ 251/Α).

10. Τις διατάξεις του Νόμου 2414/1996 σχετικά με τον «εκσυγχρονισμό των Δημοσίων Επιχειρήσεων και Οργανισμών και άλλες διατάξεις» (ΦΕΚ 135/Α/25.6.1996).

11. Το συμπλήρωμα προγραμματισμού όπως ισχύει και ειδικά το τμήμα που αναφέρεται στο μέτρο 2.11

12.  Το Π.Δ. 98/96 (ΦΕΚ77/Α/96) «Όροι και διαδικασίες ανάθεσης σε ενδιάμεσους φορείς της εφαρμογής προγραμμάτων ή τμημάτων τους του  Υπουργείου Ανάπτυξης που αναφέρονται στους τομείς βιομηχανίας, ενέργειας, έρευνας και τεχνολογίας και αφορούν έργα  του ιδιωτικού τομέα καθώς και της διαχείρισης των αντίστοιχων πόρων».

13.  Την με Α.Π 7722/2.11.2/2648/15/7/05 πρόσκληση προς τους ΕΦΔ για την υποβολή προτάσεων στα πλαίσια της δράσης 2.11.2

14. Τις διατάξεις του Κανονισμού (ΕΚ) αριθμ. 69/2001 της Επιτροπής της 21ης Ιανουαρίου 2001 για την εφαρμογή των άρθρων 87 και 88 της Συνθήκης ΕΚ στις ενισχύσεις ήσσονος σημασίας.

15. Την προδημοσίευση της δράσης 2.11.2 στις 25/7/05

Αποφασίζουμε

 Καλούμε κάθε ενδιαφερόμενο να υποβάλλει πρόταση για την ένταξη έργου στη Δράση 2.11.2 του Ε.Π.ΑΝ «Ενίσχυση Ανταγωνιστικότητας Πολύ Μικρών Επιχειρήσεων Παροχής Υπηρεσιών», καθώς και για την έγκριση της χρηματοδότησής του, σύμφωνα με την παρούσα πρόσκληση, τους αναλυτικούς όρους του συνημμένου οδηγού του προγράμματος.

2.  Η δημόσια χρηματοδότηση συγχρηματοδοτείται από το Ευρωπαϊκό Ταμείο Περιφερειακής Ανάπτυξης (ΕΤΠΑ) κατά 50% και από το Ελληνικό Δημόσιο κατά 50%.

     Αποστολή του ΕΤΠΑ είναι η 

     Συμβολή στην άμβλυνση των ανισοτήτων όσον αφορά την ανάπτυξη και το βιοτικό επίπεδο μεταξύ των διαφόρων περιφερειών, στη μείωση της καθυστέρησης των λιγότερο ευνοημένων περιφερειών.

      Συμβολή στη διόρθωση των κυριότερων περιφερειακών ανισοτήτων στην ΕΕ, στην ανάπτυξη και διαρθρωτική προσαρμογή των αναπτυξιακά καθυστερημένων περιφερειών καθώς και στην κοινωνικο-οικονομική ανασυγκρότηση των περιφερειών.

3. Στόχος της παρούσας προκήρυξης είναι η στήριξη της ανταγωνιστικότητας των υφιστάμενων, πολύ μικρών επιχειρήσεων παροχής υπηρεσιών μέσω της χρηματοδοτικής ενίσχυσης ολοκληρωμένων επιχειρηματικών σχεδίων τους, που αποσκοπούν στην αναβάθμιση / ανακαίνιση του χώρου που ασκείται η δραστηριότητα της επιχείρησης ή/και στον τεχνολογικό, οργανωτικό κλπ. εκσυγχρονισμό της. Δεν περιλαμβάνονται εταιρείες που συμμετέχουν σε δίκτυα συνεργαζόμενων επιχειρήσεων με τη μορφή της δικαιόχρησης (franchising).

4. Για το πρόγραμμα ισχύει ο κανόνας για τις ενισχύσεις ήσσονος σημασίας (de minimis). Οι επιχορηγήσεις που δίδονται με τον κανόνα De minimis αθροιστικά σε μία τριετία δεν πρέπει να υπερβούν ανά δικαιούχο τα 100.000 ευρώ.

5. Δικαίωμα συμμετοχής στο πρόγραμμα έχουν επιχειρήσεις παροχής υπηρεσιών που έχουν έναρξη λειτουργίας πριν την 1/1/2002, απασχολούσαν το 2004 από 1-9 άτομα με σχέση εξαρτημένης απασχόλησης, εκφραζόμενα σε ετήσιες μονάδες εργασίας και εμφανίζουν την τελευταία τριετία θετικό μέσο όρο κερδών προ αποσβέσεων και φόρων.

6. Η επιχορήγηση των προτάσεων που θα επιλεγούν θα ανέλθει:

1. Έως 45% για τους Νομούς Αττικής και Θεσσαλονίκης.

2. Έως 55% για τις κάτωθι περιπτώσεις:

· Ζώνη πλάτους 20 χλμ. κατά μήκος των χερσαίων συνόρων η οποία περιλαμβάνει και όλες τις κοινότητες που εμπίπτουν εν μέρει στη ζώνη αυτή 

· Όλα τα νησιά με πληθυσμό έως 3.100 κατοίκους (απογραφή 1991)

· Β.Ε.Π.Ε. της διοικητικής περιφέρειας Ηπείρου 

· Νομοί Ξάνθης, Ροδόπης, Έβρου, Καβάλας, Δράμας.

· Νησιά περιφέρειας Βορείου Αιγαίου

· Νήσος Θάσος

· Νομός Δωδεκανήσου (εκτός από μια περιοχή στην πόλη της Ρόδου, που προσδιορίζεται από το πολεοδομικό σχέδιο)*

3. Έως 50% για την λοιπή ελληνική επικράτεια..

 Ο συνολικός προϋπολογισμός της πρότασης  δεν πρέπει να υπερβαίνει τα 100.000 ευρώ , με κατώτατο όριο τα 25.000 ευρώ.

7. Οι ενδιαφερόμενοι θα συντάσσουν την πρότασή τους στα ειδικά έντυπα που θα διανέμονται μαζί με τον οδηγό του προγράμματος. Οι προτάσεις θα  περιλαμβάνουν τα δικαιολογητικά που αναλυτικά περιγράφονται στον συνημμένο στην παρούσα οδηγό του προγράμματος. Η πρόταση και τα δικαιολογητικά, θα πρέπει να περιλαμβάνονται στον συνολικό φάκελο υποψηφιότητας.

8. Οι φάκελοι υποψηφιότητας θα υποβάλλονται ή θα αποστέλλονται ταχυδρομικώς με συστημένη επιστολή στους επτά (7) αρμόδιους περιφερειακά Ενδιάμεσους Φορείς Διαχείρισης, των οποίων οι διευθύνσεις περιλαμβάνονται στον οδηγό του προγράμματος  έως 30/09/2005.

9. Η αξιολόγηση των προτάσεων θα γίνει σύμφωνα με τα οριζόμενα στον Οδηγό του Προγράμματος

10. Περίληψη της πρόσκλησης αυτής θα δημοσιευθεί στις παρακάτω εφημερίδες

1. ΕΛΕΥΘΕΡΟΣ ΤΥΠΟΣ

2. ΚΑΘΗΜΕΡΙΝΗ

3. ΕΣΤΙΑ

4. ΠΑΡΟΝ

5. ΚΑΡΦΙ

6. ΕΛΕΥΘΕΡΟΣ

7. ΝΑΥΤΕΜΠΟΡΙΚΗ

8. ΚΕΡΔΟΣ

9. ΕΞΠΡΕΣ

10. ΑΥΡΙΑΝΗ

11. ΑΠΟΓΕΥΜΑΤΙΝΗ

12. ΧΩΡΑ

13. ΑΔΕΣΜΕΥΤΟΣ ΡΙΖΟΥ

14. ΒΡΑΔΥΝΗ

15. ΕΣΤΙΑ

Κάθε θέμα που δεν αναφέρεται στην παρούσα απόφαση και στο συνημμένο οδηγό του προγράμματος ρυθμίζεται από τις διατάξεις του Π.Δ. 98/96

Ο Υπουργός Ανάπτυξης

    Δημήτρης Σιούφας  

Συνημμένα :

1. Περίληψη Πρόσκλησης 

2. Οδηγός Προγράμματος

3. Φάκελος Πρότασης 

Εσωτερική Διανομή :

- Γραφείο Υπουργού: κ. Δ. Σιούφα

- Γραφείο Υφυπουργού: κ. Ι. Παπαθανασίου

-Γραφείο Γεν. Γραμματέα :κ.Βολουδάκη

- ΕΥΔ/ΕΠΑΝ

Κοινοποίηση:

ΕΦΔ 

